Sprinkane se visie | News24
Sprinkane se visie
MENSE lê soms nagte wakker oor wat moontlik in die toekoms met hulle kan gebeur. Hulle gaan haal die bobbejaan agter die berg en maak van molshope berge. Sulke mense verloor nog voordat hulle begin het. As iemand sy mond oopmaak verwag hulle al klaar die slegte nuus. In Numeri 13: 33 kry ons die woorde van mense wat bang is vir die toekoms. Hierdie mense is gelowiges (twaalf verkenners) uit die Ou Testament. Hulle ontvang opdrag om ‘n onbekende en nuwe land te gaan verken. Daar sien hulle reuse en allerhande ander uitdagings. Hulle keer toe terug na hulle opdraggewer en vertel vir hom wat hulle gesien het.
Hierdie mense is aan dieselfde situasie blootgestel. Hulle sien dieselfde dinge. Tog interpreteer hulle die situasie anders. Die een groeprapporteer: “Ons was soos sprinkane in ons eie oë, en so was ons ook in hulle oë.” Toe hulle hulself sien as sprinkane begin hulle ook so op te tree, soos verloorders. Die ander groep verkenners sien ook die reuse, maar hulle sien die moontlikhede. Hulle sien God. Hulle onthou God en Sy beloftes. Hulle onthou wie hulle Opdraggewer is.
Ai, hoe voel ons as gelowiges nie oor hierdie land met sy baie uitdagings nie! Glo ons dat ons deur die Here geroep is om hier Sy ligdraers te wees? Glo ons dat Hy elke dag by ons is? Glo ons dat Hy ons Leidsman en Opdraggewer is? Ja, dit neem nie die reuse uit die pad uit nie. Dit maak egter dat ons nie angsbevange oor die toekoms is nie, maar gelowig, positief, elke uitdaging voor ons in die Naam van die Here Jesus Christus aanpak. Ons let op die mag van die Gekruisigde, en sien deur Sy oë. Ons is sprinkane voor God, maar op God se skouers is ons reuse. Jesus Christus is ons Leidsman